กระเบื้องช้างลุยขยายโรงงานภาคอีสาน
กระเบื้องตราช้างวางแผนลงทุน 200 ล้านบาท สร้างโรงงานเพิ่มภาคอีสานหวังลดต้นทุนด้านโลจิกติสก์
29 มี.ค. 2553

กระเบื้องตราช้างวางแผนลงทุน 200 ล้านบาท สร้างโรงงานเพิ่มภาคอีสานหวังลดต้นทุนด้านโลจิกติสก์
นายนภดล แก้วทับทิม กรรมการผู้จัดการ บริษัท กระเบื้องหลังคาซีแพค ธุรกิจเอสซีจี ผลิตภัณฑ์ก่อสร้าง ผู้ผลิตและจัดจำหน่ายกระเบื้องหลังคา ซีแพคโมเนีย และอุปกรณ์หลังคา ตราช้าง เปิดเผยว่า ปีนี้ทางบริษัทวางแผนที่จะลงทุนเป็นเงิน 200 ล้านบาท เพื่อก่อสร้างโรงงานผลิตกระเบื้องหลังคาเพิ่มอีก 1 แห่ง จากปัจจุบันมีอยู่แล้ว 7 แห่ง ในภาคอีสานของประเทศไทย เพื่อบริหารระบบโลจิกติกส์ให้เกิดประสิทธิภาพสูงสุด และลดทุนการขนส่งสินค้าไปยังพื้นที่ต่างๆ ในภาคอีสาน
ปัจจุบันภาคอีกสานมีการสร้างบ้านใหม่เพิ่มมากที่สุดเมื่อเทียบกับทุกภาคในประเทศไทย และมากกว่าการก่อสร้างบ้านใหม่ในกรุงเทพฯ อีกด้วย หรือตลาดการสร้างบ้านในภาคอีสานมีอัตราการเติบโตในปีที่ผ่านมาราว 7 - 8% ในขณะที่ตลาดรวมในปีที่ผ่านมาไม่เติบโตและลดลงถึง 5% และบริษัทมีสัดส่วนยอดขายจากภาคอีสานราว 15 – 16% จากยอดขายกระเบื้องทั้งปี 14 ล้านตารางเมตร ซึ่งโรงงานที่สร้างใหม่แห่งนี้จะมีกำลังการผลิตราว 2 ล้านตารางเมตรต่อปี
สำหรับตลาดต่างประเทศ บริษัทก็มีแผนที่จะร่วมลงทุนกับผู้ประกอบการเวียดนามเพื่อลงทุนก่อสร้างโรงงานเพิ่มอีก 1 แห่ง จากปัจจุบันที่บริษัทมีโรงงานที่เวียดนามแล้ว 1 แห่ง และในขณะนี้โรงงานดังกล่าวผลิตสินค้าเต็มกำลังการผลิตแล้ว ซึ่งบริษัทจะต้องศึกษาตลาดดังกล่าวให้ละเอียดถี่ถ้วนก่อน และจะดำเนินการก่อสร้างในปี 2554 ด้วยงบประมาณราว 200 ล้านบาท